हरिद्वार के रोशनाबाद गांव की अंतरराष्ट्रीय हॉकी खिलाड़ी वंदना कटारिया ने पिछले साल हुए टोक्यो ओलंपिक में देश का नाम विश्वभर में रोशन किया। वंदना ने टोक्यो ओलंपिक में हैट्रिक लगाकर अंतरराष्ट्रीय स्तर पर अपनी पहचान बनाई। इसके साथ ही ओलंपिक में हैट्रिक लगाने वाली पहली भारतीय महिला हॉकी खिलाड़ी भी बन गई।
इस उपलब्धि पर पिछले साल वंदना कटारिया को भारत सरकार की ओर से अर्जुन अवार्ड से सम्मानित किया। मंगलवार को भारत सरकार ने वंदना कटारिया को पद्मश्री से सम्मानित करने की घोषणा की। वंदना को पद्मश्री अवार्ड मिलने से ग्रामीणों, खेल प्रेमियों और खिलाड़ियों में खुशी की लहर है। जिला प्रभारी खेड़ा अधिकारी वरुण बेलवाल ने बताया कि वंदना ने हरिद्वार ही नहीं प्रदेश का नाम देश में रोशन किया है।वंदना लड़कियों के लिए प्रेरणा है उन्होंने कहा कि प्रतिभा के लिए संसाधनों की जरूरत नहीं होती है। वंदना इसका सबसे बड़ा उदाहरण है। गांव से निकलकर वंदना ने देश और दुनिया में पहचान बनाई है।